Peter Skaarup (DF), 2004-05-19:
Allerførst tak til fru Tove Videbæk og Kristendemokraterne for støtten til forslaget.
De øvrige ordførere kan jeg ikke takke for det samme, men kun takke dem for en interessant debat, som også er aktuel, fordi vi står over for vigtige beslutninger både i EU og i Danmark med hensyn til vores holdning til de her ting.
Som det nok er fremgået af debatten, er Dansk Folkepartis grundlæggende holdning, at EU ikke skal optage Tyrkiet, men vores holdning er også, at vi er nødt til foreløbig at træffe afgørelse på den mere korte sigt.
Der synes vi, at man i det mindste fra Folketingets side og for et flertals side kunne lytte til de mange borgere i Danmark og Europa, der er meget bekymrede over den udvikling, der går i retning af, at Tyrkiet måske allerede her i 2004 får en vurderingsdato af EU-topmødet i december måned.
Vi havde håbet, at der kunne komme det ud af debatten, at f.eks. Socialdemokraterne ville lytte til partiets tidligere statsminister og spidskandidat til europaparlamentsvalget, der meget klart har sagt, at det ikke er hans ønske, at der skal gives nogen vurderingsdato i 2004.
Partiets ordfører er for mig at se helt ude af trit med de holdninger, der præger socialdemokratiske vælgere, men det må være op til partiet selv at vurdere de ting.
Jeg kan bare sige, at sådan er det for alle andre end den ordfører og de få personer inden for Socialdemokraterne, som har den opfattelse, at Tyrkiet godt kan tænkes at få en vurderingsdato her i år.
Der er som sagt delte meninger i denne her sag.
Der er nogle der mener, at Tyrkiet kan optages i EU om nogle få år. Der er nogle der mener, at Tyrkiet skal have tilsagn om en startdato for forhandlingerne eller endog en optagelsesdato.
Det er helt klart, at Tyrkiet adskiller sig så afgørende fra Europa, at det vil blive en ulykke både for Europa og Tyrkiet, at Tyrkiet blev optaget i EU.
Modstanden mod at optage Tyrkiet er nu så stærk, når vi kigger os rundt i Europa, at også det danske Folketing er nødt til at være opmærksom på, hvad der sker rundtomkring.
I Frankrig har den tidligere premierminister Laurent Fabius sagt, at EU vil gå helt i stå, hvis Tyrkiet kommer med.
I Østrig, Holland, Ungarn, Tjekkiet og en række andre lande har socialdemokratiske politikere tilsvarende meldt ud om direkte modstand mod at optage Tyrkiet i EU eller i hvert fald om stor skepsis over for en forhandlingsdato for Tyrkiet i år.
Hvem tror egentlig her i Folketinget på, at Tyrkiet vil være i stand til om få år at overholde f.eks. arbejdsmarkedsregler, miljølovgivning i EU?
Hvem tror på, at Tyrkiet vil overholde menneskerettighederne, også hvis der opstår politiske konflikter og spændinger i landet?
Hvem tror på det?
Hvem vil tro på, at Tyrkiet kan finde en holdbar løsning, der giver stabilitet og fremgang i alle dele af Tyrkiet, også i Kurdistan?
Måske er det muligt om 25 år eller om 50 år, men flere og flere overalt i Europa siger: Lad os vælge det sikre.
Lad os lave samarbejdsaftaler med Tyrkiet, så længe det er til fordel både for Europa og for Tyrkiet.
Flere og flere siger, at der er rigeligt med problemer at tage stilling til i det udvidede EU med 25 medlemslande.
Vi skal ikke lægge så tunge byrder på EU, at det hele bryder sammen.
Socialdemokratiske vælgere, Venstres vælgere og konservative vælgere er i et stort omfang enige med Dansk Folkeparti i den her sag.
Gallupinstituttet har for Ugebrevet A4 her i marts-april måned lavet en undersøgelse, der viser noget om holdningen til Tyrkiets optagelse i EU, og ifølge Gallup er 54 pct. af de socialdemokratiske og også 54 pct. af Venstres vælgere imod at optage Tyrkiet i EU inden for en overskuelig årrække.
Blandt de konservative vælgere er det 56 pct., der er imod.
Også i SF og Enhedslisten er der et flertal på 55 pct., der siger nej til denne mulige optagelse.
Ja, selv i Det Radikale Venstre er der et lille flertal, der siger nej. Blandt alle vælgere er der ifølge Gallup et meget klart flertal på 53 pct., der siger nej til Tyrkiets optagelse inden for en overskuelig årrække, mens 38 pct. siger ja.
Hvorfor melder regeringen ikke klart ud i en sag som den
her, når sagerne står, som de gør?
Er regeringen ikke enig med hr. Poul Nyrup Rasmussen, der i Politiken i marts måned sagde: En ting er at blive kandidatland, den beslutning vedstår jeg fuldt og helt, et andet spørgsmål er, hvornår vi skal i gang med de reelle optagelsesforhandlinger.
I Dansk Folkeparti mener vi, at befolkningen har krav på en klar stillingtagen.
Jeg vil derfor på mit partis vegne opfordre alle Folketingets partier til at samles om det beslutningsforslag, vi har fremsat.
Det er vel en kendsgerning, at virkelig mange socialdemokrater, også socialdemokratiske folketingsmedlemmer, er enige i hr. Poul Nyrup Rasmussens udtalelser, og jeg er overbevist om, at der også langt ind i regeringen er politisk opbakning til Dansk Folkepartis forslag. Hvorfor bliver det så ikke mødt med opbakning i
Folketinget i stedet for afvisning
Det kan vi undre os over.